## El CECOPI alça l’última restricció de mobilitat que quedava vigent després de la DANA

*** Esta restricció finalitza a les 23.59 hores d’este divendres i afecta les carreteres CV-400 i CV-407
* El CECOPI guarda un minut de silenci en homenatge a les víctimes i reconeix la labor de tots els operatius, voluntaris i empreses**

La directora general de Prevenció d’Incendis, Rosa Tourís, ha informat de les qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern, Pilar Bernabé.

La directora general ha informat dels diferents assumptes abordats en esta nova reunió del CECOPI i ha explicat que, abans de començar la reunió, “quan es complix un mes de la DANA, a proposta del conseller d’Emergències i Interior, s’ha guardat un minut de silenci en record i homenatge a totes les víctimes i afectats”.

A més, ha afegit que també “s’ha reconegut públicament, per part del CECOPI, la labor que estan desenrotllant tots els operatius que conformen l’emergència, així com els voluntaris i les empreses que dia a dia posen totes les seues capacitats per a avançar en la recuperació”.

**Alçament de les restriccions de mobilitat**

Una altra de les qüestions abordades en el CECOPI i que ha traslladat la directora general “és l’alçament de l’última restricció de mobilitat que estava vigent i que afecta les carreteres CV-400 i CV-407”.

Estes restriccions s’havien habilitat per a permetre els treballs de maquinària i el trànsit dels vehicles d’emergències que han de travessar estes zones.

La seua vigència acaba este divendres a les 23.59 hores i el CECOPI ha determinat que no s’ampliarà.

La CV-400 és l’Avinguda del Sud que comunica València amb les poblacions de l’Horta Sud, mentres que la CV-407 unix les poblacions de Picanya, Paiporta, Benetússer, Alfafar i Sedaví.

**Busca de víctimes i recomanacions de salut pública**

Quant a la busca i el rescat de víctimes, Rosa Tourís ha explicat que “seguixen els treballs abordats pel grup especial integrat pels diferents cossos, que continuen actuant centrant-se en els expedients que es mantenen oberts”.

Finalment, com s’ha traslladat des del primer moment de l’emergència, Tourís ha insistit en les recomanacions elaborades pel Grup de Coordinació de Salut Pública. Per això, ha insistit “en la conveniència de no participar en les labors de neteja per part de la població vulnerable: xiquets/etes, persones d’edat avançada, dones embarassades o persones amb malalties agudes o cròniques. Addicionalment, “es recomana utilitzar mascareta FFP2 per a fer tasques de neteja o altres labors a l’aire lliure en condicions segures, a més de la recomanació de reduir tota activitat a l’aire lliure que no siga necessària mentres es mantinga esta situació”. Finalment, s’insistix en el fet que “en el cas de les persones pertanyents a grups de risc, especialment sensibles a les partícules en suspensió, es recomana evitar l’estada prolongada a l’aire lliure”, ha conclòs Tourís.

Fecha: 29/11/2024